Tune kirke
**Tune prestegjeld** var et prestegjeld tilhørende Søndre Borgesyssel prosti i Borg bispedømme i Den norske kirke. Det omfattet tidligere Tune kommune i Østfold fylke, og hovedkirken var Tune kirke.

Tune prestegjeld og dets sogn er nå en del av Sarpsborg kirkelige fellesråd underlagt Søndre Borgesyssel prosti.

Historikk
---------

*Túnir sókn* (norrønt) har sin opprinnelse fra kristningen av landet, og sies å ha hatt kirke i over tusen år. I høymiddelalderen var Tune kirke fylkeskirke i Vingulmǫrk. Dagens kirkebygg som er den tredje kirken ble oppført i 1908–10 med noe gjenbruk av de gamle murene og innviet den 30. desember 1910. Tune utgjorde i høymiddelalderen en del av *Tunir skipreiða* i Borgarsysla. Kirken er omtalt i Biskop Eysteins jordebok fra 1397 som *Tuna kirkja*.

### Prestegjeldet

Det vidstrakte Tune prestegjeld går tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden. Det omfattet i senmiddelalderen også Borge, Glemmen og Alnes kirker som annekssogn.

Borge ble etter reformasjonen annekssogn til Torsnes. og i 1685 ble Glemminge overført fra Tune til Fredrikstad prestegjeld.

I Povel Huitfeldts Stiftsbok fra 1574-77 omtales følgende kirker i *Thunne Sogenn*:

* Thunne Hoffuidt Kiercke
* Gliming Annex

Det er oppført i Skattematrikkelen 1647 som *Tunne sougen* i Thuene, Aabøyde och Hualløers fougderie

### Nyere tid

Tune prestegjeld dannet grunnlaget for Tune formannskapsdistrikt opprettet i 1837.

Ved kgl.res. 9. mars 1859 ble Sarpsborg by utskilt fra Tune prestegjeld og opprettet som eget sognekall, Varteig ved kgl.res. av 11. juli 1860 og Rolvsøy ved kgl.res. av 9. desember 1910.

Så, i moderne tid, ble Tune prestegjeld i 1985 igjen delt, ved at de mer bymessige delene mot Sarpsborg ble utskilt i et eget prestegjeld, Greåker prestegjeld, med virkning fra 1. januar 1986.

Fra 2004 ble prestegjeldet som administrativ enhet faset ut av Den norske kirke, og fra 2012 gikk det også ut av lovverket.

Menigheter
----------

Prestegjeldet hadde ved sin avvikling følgende menigheter:

* Tune
* Solli
* Holleby
* Greåker

Referanser
----------

1. 1 2  Rygh, O. (Oluf) (1897). *Norske Gaardnavne*. Kristiania: Fabritius. s. 289.
2. ↑  Dietrichson, L. (Lorentz) (1888). *Sammenlignende Fortegnelse over Norges Kirkebygninger i Middelalderen og Nutiden*. Malling. s. 12.
3. ↑  Tune kirke, norske-kirker.net
4. ↑  Hole, Ivar (1950). *Hosanger kyrkje og Hosanger prestegjeld gjennom 200 år*. s. 18-19.
5. ↑  Aas, Ingebret (1936). *Sarpsborg kirkers jordegods i middelalderen og Sarpsborg gamle bymarker, Borgar gerdi og Borgar eng*. s. 3.
6. ↑  Amundsen, Arne Bugge (1993). *Borge*. [Sellebakk]: Borge Kommune.
7. ↑  *Kommune- og fylkesinndelingen i et Norge i forandring*. no#: Statens forvaltningstjeneste, Seksjon Statens trykking. 1992. s. 364-70. ISBN 8258302612.
8. ↑  *Love, Anordninger, Tractater, Resolutioner, Kundgjørelser, Departementsskrivelser, Circulærer m.m. for Kongeriget Norge*. Chr. Tønsberg. 1861. s. 502.
9. ↑  Historikk for prestegjeld og sogn i Østfold
10. ↑  Deling av Tune prestegjeld i Greåker prestegjeld, lovdata.no
11. ↑  Endringer i gravferdsloven og kirkeloven - Rundskriv 20.12.2011. regjeringen.no
12. ↑  «Kirkelig enheter og endringer i prosti og menigheter». *docplayer.me*. Norsk samfunnsvitenskapelig datatjeneste AS. 2009. Besøkt 5. mars 2023.